  Виталий Пронин "Вить кырӟась сюлэмъёс"Ошмесъёс огазеясько ке, пӧрмо шуръёс, зарезьёс, океанъёс. Соослэн кужымзы паймытэ но бордаз кыске. Таӵе малпанъёс кылдо, Можга ёросысь вить Сергейёс - «Вить кырӟась сюлэмъёс» - шоры учкыса. Та вить шӧртчи воргоронъёс нимаз но синмаськымонэсь, нош ӵош кариськыса, эшшо яркытгес адӟиськизы. Концертазы пальпотытэк пукыны уг луы - Сергейёс бӧрӟыто но, серектыто но, малпаськонэ но уськыто. Можга ёросысь администрацилэн культурая управлениез чаклаз, ӵапак таӵе «океан» быгатэ ас палаз удмурт учкисез берыктыны. Дор палъёсазы сяна, «Вить сюлэмъёсты» яратыса пумитало пургаос, вавожъёс, алнашъёс, гракъёс. Табере соосты быдэс элькунмы тодэ ни. Юнме шат кылем сӥзьыл «Элькуновидение» ӵошатсконын вормизы.Нош маин Сергейёс висъясько?Бадӟым Учаысь Сергей Крутихин ёросэзлэсь палэнын но кемалась тодмо ини. Солэн ӵектэмезъя ик та проект вордскиз. Вуж Каксяысь Сергей Кайсин - зэмос крезьгурчи, аслаз удысаз усточи. Репертуарез узырмытон, аранжировка тупатон, программаез бичан понна сюлмаське, огкылын, чеберлыкъя кивалтӥсь луэ. Вуж Юбераысь Сергей Алексеев - котькытчы вутскись агай: культура юртын ужрад ортчытыны но, спорт ӵошатсконъёсы пыриськыны но. Можгалась Сергей Созонов - «Нынек уӵы», аслаз куараеныз нылкышно сюлэмъёсты бугыртэ. Пычасысь Сергей Вотяков али гинэ культурая училищеез быдтэмын, армия бере коллективе сюремын.Та воргоронъёс ялан утчасько, азьлань мыно. Культурая министерстволэн конкурсаз-а, элькунысьтымы пудо утялтӥсьёслэн праздниказы-а, «Мылысь-кыдысь» передачаын-а, «Зарни перепечын»-а - Сергейёс, вань мылкыдзэс поныса, кырӟало-верало. 10-тӥ апреле но Удмурт театрын Можга ёрослэсь данзэ утёзы - ас учкисьсэс шумпоттозы.Кырӟан - со пукыӵ ыбем кадь. Кырыж ыбыны уг яра - учкисьлэн сюлэмаз пыроно.Елена Петрова Теги: концерт Можга  